Den 32-årige nordmand Kristian Kjelling forlader Aalborg Håndbold efter denne sæson, meddeler nordjyderne.

Bagspilleren Kristian Kjelling er snart fortid i Aalborg Håndbold. Den 32-årige nordmand forlader efter denne sæson nordjyderne, skriver Aalborg Håndbold i en pressemeddelelse. - Vi har haft en god dialog med Kristian om en forlængelse af kontrakten, men vi kan nu konstatere, at det ikke er muligt at nå til enighed om en forlængelse, siger direktør Jan Larsen. - Vi har vurderet både de sportslige og økonomiske aspekter i et fortsat samarbejde og har efter nøje overvejelser besluttet at sige farvel til Kristian efter denne sæson. - Vi er glade for at have en dygtig spiller som Kristian i klubben, og vi ønsker ham naturligvis held og lykke i fremtiden. Vi har i nogle uger vidst, at det kunne blive et farvel til Kristian, og derfor er vi i fuld gang med at finde en kvalificeret afløser, siger Jan Larsen. Kristian Kjelling har spillet i Aalborg Håndbold siden 2009.